سبق 34
جاؤ اور منادی کرو
استاد کی رہنمائی  ·  خوشخبری سنڈے سکول کے اسباق
	تصاویر
	40

	مقصد
	یہ سکھانا کہ یسوع نے مسیحیوں کو حکم دیا کہ وہ ہر جگہ انجیل کی منادی کریں۔

	استاد کی تیاری
	خدا کا شکر ادا کریں کہ آپ کو اپنی سنڈے سکول کلاس میں اپنے شاگردوں کو یسوع کے بارے میں سکھانے کا موقع ملا ہے۔ خدا سے مانگیں کہ وہ آپ کو انجیل کا اچھا گواہ بننے میں مدد دے۔ پھر متی 28:18‎-‎20، اعمال 16:16‎-‎34 اور سبق کے منصوبے کو پڑھیں اور اس کا مطالعہ کریں۔

	یادداشت کی آیت
	متی 28:19
پس تم جا کر سب قوموں کو شاگرد بناؤ۔



سبق کا منصوبہ
تعارف
کلاس سے پوچھیں:
سوال: اگر آپ کو کوئی اچھی خبر ملی ہو تو آپ کیا کرتے ہیں؟
جواب: آپ جا کر اپنے آس پاس سب کو بتاتے ہیں۔
ان اچھی خبروں پر بات کریں جو لوگوں کو ملی ہیں، مثلاً نئے بچے کی پیدائش، یا برسوں بعد کسی مہمان کا آنا۔
سبق کے اہم نکات
	1.مسیحیوں کے پاس بات کرنے کے لیے ایک اچھی خبر ہے۔ وہ کیا ہے؟ خدا ہم سے محبت کرتا ہے اور اس نے ہمارے گناہ معاف کر دیے ہیں کیونکہ یسوع مسیح ہمارے گناہوں کے لیے مرا۔ اس کے بارے میں ایک گیت گائیں۔
	2.تصویر 40 دکھائیں۔ آسمان پر واپس جانے سے پہلے یسوع نے اپنے دوستوں کو آخری حکم یہ دیا کہ جاؤ اور سب کو انجیل کے بارے میں بتاؤ۔ تصویر میں ایک مسیحی اس حکم کی فرماں برداری کر رہا ہے۔
	3.ایک اور شخص جس نے اس حکم کی فرماں برداری کی پولس تھا۔ اس نے ساری زندگی اپنے گھر سے دور دور سفر کیا تاکہ جن لوگوں سے ملے انہیں یسوع مسیح کے بارے میں بتائے۔ کبھی کبھی اسے اس کی وجہ سے قید میں بھی ڈالا گیا۔ اعمال 16:25‎-‎31 کی کہانی سنائیں۔ پولس اور اس کے ساتھی سیلاس کو انجیل کی منادی کی وجہ سے قید میں ڈالا گیا۔ فلپی شہر کا داروغہ اور اس کا خاندان مسیحی بن گئے۔
جائزہ
سبق کا مختصر جائزہ لیں اور اس بات پر زور دیں کہ مسیحیوں کو بلایا گیا ہے کہ وہ دوسروں کے ساتھ یسوع کی خوشخبری بانٹیں اور انہیں اس کا شاگرد بنائیں۔
یادداشت کی آیت سکھائیں
سبق کے لیے ہمارا جواب
یہ حکم آج کے مسیحیوں کو بھی دیا گیا ہے۔ کلاس سے پوچھیں کہ آج ان کی کلیسیا میں اس حکم کی فرماں برداری کیسے ہوتی ہے۔ کیا کھلی فضا میں اجتماعات ہوتے ہیں یا گواہی دینے والی ٹیمیں گھروں میں جاتی ہیں؟ کیا بچے اپنے دوستوں کو سنڈے سکول آنے کی دعوت دیتے ہیں؟ مثالیں دیں کہ آج اس حکم کی فرماں برداری کیسے ہو رہی ہے۔ سبق کا اختتام سب کے ساتھ مل کر یادداشت کی آیت دہرانے سے کریں۔

